Oradea, oraș multi…: Un tânăr a fost amendat pentru că a afișat o hârtie pe care scria „Toleranță”, la mitingul din Piața Unirii

500 de lei este prețul curajului de a scoate la vedere un „afiș” pe care scrie „Toleranță”. Amenda a fost dată de jandarmii orădeni, sâmbătă (22 octombrie), în timpul mitingului creștin organizat de Coaliția pentru Familie ca sprijin pentru organizarea unui referendum național pentru modificarea unui articol din Constituția României. Adică pentru ca în legea supremă să apară clar că o căsătorie nu poate fi legală decât dacă ea e încheiată între o femeie și un bărbat.

Potrivit tânărului amendat, Horia Bogdan, se pare că forțele de ordine au considerat că un apel la toleranță poate fi încadrat la „contra-manifestație”. Orădeanul se arată scârbit de modul în care s-a acționat împotriva lui, mai ales că acțiunea din Piața Unirii nu a fost sub nicio formă perturbată. „Am fost două persoane, nu am instigat, nu am vorbit cu nimeni. Am ținut doar foaia sus!”, a relatat Bogdan pentru bihorstiri.ro. După cum se vede în poză, „ultrașii” amendați nici măcar nu s-au apropiat de miezul mitingului din centru, plasându-se undeva pe margine, în zona intrării în Pasajul Vulturului Negru. Tocmai pentru a nu fi acuzați că vor să semene semințe de scandal. Tânărul spune că a ținut să meargă la manifestația din centru pentru a face apel la toleranță, chiar și fără scandări sau scandal împotriva celor care s-au adunat, respectiv a cauzei pentru care acei oameni s-au strâns în Piața Unirii.

„Se pare că într-un oraș multicultural nu se tolerează așa ceva”, spune Horia Bogdan, care e hotărât să conteste în instanță amenda încasată de la autorități.